和祖無擇題袁州東湖盧肇石
作者：任大中
朝代：宋

paragraphs: 宜陽刺史才，祖擇之維傑。
大旱雨一方，盡使焦枯活。
公退趣尚深，水石探其絕。
長江北岸林，唐有盧子發。
曾居此林下，高把簪組脫。
歲遠成荒墟，佳名詎泯沒。
有石數尺長，猶是舊時物。
況辱泥塗久，實有堅重節。
擇之渡水見，力爲心慘切。
萬夫一呼聚，撓動雷聲揭。
地險若驅來，巖谷俱震裂。
幽輔郡東河，脫得太華骨。
白玉漏纖紋，雨頻爲澡刷。
草蔓漸盤遶，柳綠密揮拂。
潤恐欲迸泉，怪亦有奧穴。
安知無蟄龍，時見微雲出。
幾因牽夜吟，簾曉捲殘月。
氣暗逼人寒，蒙籠未若別。
烟重風掃開，獨立勢突兀。
蘇武見單于，傲睨腰不折。
人皆畫將歸，予筆恨麤拙。
擇之豈不賢，天涯避讒舌。
對此憂足忘，我觀未甚悅。
不得見媧皇，願天無破缺。